གསང་གསུམ་བོན་གྱི་མཛོད་འཛིན་༸སྐྱབས་རྗེ་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་དང་།བོན་གྱི་གདན་ས་ཆེན་མོ་དཔལ་ལྡན་ཁྲི་བརྟན་ནོར་བུ་རྩེའི་ཁྲི་འཛིན་༸སྐྱབས་རྗེ་མཁན་ཆེན་ལུང་རྟོགས་བསྟན་པ་གཡུང་དྲུང་རིན་པོ་ཆེ་རྣམ་གཉིས་ཀྱིས་ནུབ་ཕྱོགས་སུ་ཡོད་པའི་བོན་དགོན་གཤེན་བསྟན་དར་རྒྱས་གླིང་དུ་ལོ་སྟར་ནུབ་ཕྱོགས་ཀྱི་སློབ་མ་རྣམས་ལ་བླ་མེད་རྫོགས་པ་ཆེན་པོའི་ཟབ་ཁྲིད་གནང་ནས་བོན་འཆད་ཉན་དང་ཐོས་བསམ་སྒོམ་སྒྲུབ་གནང་གིན་ཡོད་པ་རེད།འདི་ལོར་ཕྱི་ལོ་༢༠༡༨་ཕྱི་ཟླ་༠༧པའི་ཕྱི་ཚེས་༢༢ཉིན་དབྱར་ཁྲིད་ཆེན་མོའི་དབུ་བཙུགས་པ་དང་བདུན་ཕྲག་གསུམ་གྱིས་རིང་ཚོགས་གནང་བ་རེད།སྐབས་འདིར་རྒྱལ་ཁབ་སུམ་ཅུ་ལྷག་གི་སློབ་མ་རྣམས་འདུ་འཛོམས་བྱུང་ཡོད་པ་དང་།དེའི་རིང་རིན་པོ་ཆེ་རྣམ་གཉིས་ཀྱིས་འཁོར་གྱི་སློབ་མ་རྣམས་ལ་བོན་ཕྱི་ནང་གསང་གསུམ་གྱི་འཁོར་ལོ་བསྐོར་ཏེ་སྐལ་ལྡན་གྱི་སློབ་མ་རྣམས་ཀྱི་རྒྱུད་བོན་སྦྱིན་གྱིས་ཚིམས་པར་མཛད་པ་དང་།འཁོར་གྱི་བུ་སློབ་རྣམས་ཐོས་བསམ་སྒོམ་སྒྲུབ་ཀྱི་བྱ་བར་བརྩོན་པའི་སྐལ་བཟང་ཤར།